CELEX: 62011TN0560
Language: mt
Date: 2011-10-28 00:00:00
Title: Kawża T-560/11: Rikors ippreżentat fit- 28 ta’ Ottubru 2011 — Kronofrance u Kronoply vs Il-Kummissjoni

14.1.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 13/17
            
         Rikors ippreżentat fit-28 ta’ Ottubru 2011 — Kronofrance u Kronoply vs Il-Kummissjoni
   (Kawża T-560/11)
   2012/C 13/37
   Lingwa tal-kawża: il-Ġermaniż
   
      Partijiet
   
   
      Rikorrenti: Kronofrance SAS (Sully sur Loire, Franza), Kronoply GmbH (Heiligengrabe, il-Ġermanja) (rappreżentanti: R. Nierer u L. Gordalla, avukati)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti jitolbu li l-Qorti Ġenerali jogħġobha:
   
               —
            
            
               tannulla d-deċiżjoni tal-Kummissjoni tat-23 ta’ Marzu 2011 (C 28/2005) li tiddikjara kompatibbli mas-suq intern, fis-sens tal-Artikolu 107(3)(a) TFUE, l-għajnuna mill-Istat mogħtija mill-Ġermanja favur Glunz AG u OSB Deutschland GmbH fl-ammont ta’ EUR 69 797 988;
            
         
               —
            
            
               tikkundanna lill-Kummissjoni għall-ispejjeż tagħha u għall-ispejjeż tar-rikorrenti.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw żewġ motivi.
   
               (1)
            
            
               L-ewwel motiv, ibbażat fuq ksur tat-Trattat FUE, tat-Trattat KE jew ta’ dispożizzjoni legali li timplementahom
               Fil-kuntest tal-ewwel motiv, ir-rikorrenti jsostnu li l-Kummissjoni ma osservatx ir-regoli stabbiliti fil-Qafas multisettorjali dwar l-għajnuna reġjonali għal proġetti kbar ta’ investiment (ĠU C 107, 07.04.1998, p. 7, iktar ’il quddiem il-“Qafas multisettorjali”) sa fejn:
               
                           —
                        
                        
                           ma ddeterminatx l-intensità massima permessa tal-għajnuna kif mitlub, fil-fehma tar-rikorrenti, mill-punt 3.1 tal-Qafas multisettorjali;
                        
                     
                           —
                        
                        
                           iddeterminat ir-rata ta’ tkabbir annwali, fis-sens tal-punt 7.8 tal-Qafas multisettorjali, fir-rigward tal-particleboards fuq il-bażi ta’ perijodu ta’ żmien mhux rilevanti u b’hekk waslet għal fattur ta’ kompetizzjoni ogħli wisq;
                        
                     
                           —
                        
                        
                           ikkunsidrat flimkien diversi fatturi ta’ kompetizzjoni għal proġett wieħed u b’hekk injorat il-qafas legali stabbilit fil-punt 3.10 tal-Qafas multisettorjali.
                        
                     
         
               (2)
            
            
               It-tieni motiv, ibbażat fuq użu ħażin ta’ poter
               Fil-kuntest tat-tieni motiv, ir-rikorrenti jsostni li l-Kummissjoni, fl-evalwazzjoni tal-għajnuna, użat ħażin il-poter tagħha sa fejn ma osservatx ir-regoli li hija stess kienet stabbilixxiet.